text: Օրերս լրատվամիջոցները գրեցին Սյունիքի մարզպետ Սուրիկ Խաչատրյանի (Լիսկա) որդու՝ 22-ամյա Տիգրան Խաչատրյանի մասնակցությամբ տեղի ունեցած հերթական ողբերգական միջադեպի մասին: Մայիսի 2-ի երեկոյան Գորիսում տեղի ունեցած ծեծկռտուքի հետեւանքով  Գորիսում բնակվող Զաքարյան եղբայրները ստացել են տարբեր աստիճանի մարմնական վնասվածքներ, ընդ որում՝ նրանցից մեկը՝ Հարություն Զաքարյանը, ներկայումս զրկված է տեսողությունից: Երիտասարդին մեկ անգամ արդեն վիրահատել են, բայց բժիշկները գրեթե հույս չեն տալիս, որ տեսողությունը կվերականգնվի: